Document ID: 32010R0082

KOMMISSIONENS FORORDNING (EU) Nr. 82/2010
af 28. januar 2010
om ændring af forordning (EF) nr. 748/2009 om en liste over luftfartøjsoperatører, som den 1. januar 2006 udførte eller derefter har udført en af luftfartsaktiviteterne i bilag I til direktiv 2003/87/EF, med angivelse af den til hver luftfartøjsoperatør hørende administrerende medlemsstat
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets direktiv 2003/87/EF af 13. oktober 2003 om en ordning for handel med kvoter for drivhusgasemissioner i Fællesskabet og om ændring af Rådets direktiv 96/61/EF (1), særlig artikel 18a, stk. 3, litra a), og
ud fra følgende betragtninger:
(1)
Direktiv 2003/87/EF som ændret ved direktiv 2008/101/EF (2) inddrager luftfartsaktiviteter i ordningen for handel med drivhusgasemissionskvoter i Den Europæiske Union.
(2)
Kommissionens forordning (EF) nr. 748/2009 (3) indeholder en liste over luftfartøjsoperatører, som den 1. januar 2006 udførte eller derefter har udført en af luftfartsaktiviteterne i bilag I til direktiv 2003/87/EF.
(3)
For at mindske de administrative byrder for luftfartøjsoperatørerne fastsætter direktiv (EF) nr. 2003/87, at kun én medlemsstat er ansvarlig for en given luftfartøjsoperatør, så alle operatører ved, hvilken medlemsstat de administreres af, og at det er klart for medlemsstaterne, hvilke operatører de administrerer.
(4)
Inddragelse i fællesskabets emissionshandelsordning og herunder forpligtelsen til at returnere kvoter er betinget af udførelse af en luftfartsaktivitet i bilag I til direktiv 2003/87/EF og ikke af opførelse på den liste over luftfartøjsoperatører, der er indeholdet i Kommissionens forordning (EF) nr. 748/2009.
(5)
Et antal luftfartøjsoperatører benytter sig af udlicitering til forvaltningsselskaber eller tjenesteydelsesselskaber, når de skal udarbejde beflyvningsplaner og udføre betaling af en route-afgifter. Derfor optræder ICAO (Organisationen for International Civil Luftfart) ofte som designator for forvaltningsselskabet eller tjenesteydelsesselskabet. Sådanne selskaber er ikke nødvendigvis luftfartsoperatører. Det bedste middel til at identificere en luftfartsoperatør eller flyejer er ICAO-designatorkoden eller registreringsnumrene i beflyvningsplanen, og det er derfor ofte ikke muligt at identificere den pågældende operatør med sikkerhed, medmindre operatøren giver Eurocontrol en flådefortegnelse over de luftfartøjer, det benytter til beflyvning. I udarbejdelsen af den ajourførte liste over luftfartøjsoperatører har Kommissionen taget disse flådefortegnelser fra operatører, tjenesteydelsesselskaber og forvaltningsselskaber i betragtning. På grund af manglende oplysninger står et antal forvaltningsselskaber, tjenesteydelsesselskaber eller luftfartøjsregistreringsnumre anført på den ajourførte liste.
(6)
Forordning (EF) nr. 748/2009 bør ændres i overensstemmelse hermed -
UDSTEDT DENNE FORORDNING:
Artikel 1
Bilaget til forordning (EF) nr. 748/2009 erstattes af teksten i bilaget til nærværende forordning.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 28. januar 2010.

Labels: 13
8
3
18